Hugorm, snog og med lidt god vilje en stålorm. Sådan lyder den almindelige slangebestand i Danmark, men nu kan endnu en art tilføjes – i hvert fald indtil den bliver fundet og bragt tilbage til sit hjem i Aalborg Zoo. Der er tale om en nordamerikansk snog på omkring en meter, som er helt og aldeles ufarlig. Den bruges normalt i skoletjenesten hos Aalborg Zoo, hvor den ofte løftes op og fremvises – den er derfor vant til at blive håndteret. Det er netop i den forbindelse, at en medarbejder har glemt at lukke terrariet, så slangen har kunnet bevæge sig ud. Det fortæller Marianne Baumann, som er dyrepasser i Aalborg Zoo. Hun understreger, at den undslupne nordamerikanske snog ikke er farlig, selvom den godt kan se sådan ud. -	Slangen er orange, hvid og sort i skiftende felter – det kan godt ligne en slange, der er giftig. Det er det, den gerne vil have sine fjender til at tro, fortæller hun og fortsætter: -	Den efterligner koralslangen, som er giftig, men kigger man nærmere på de to, er der forskel i farvernes rækkefølge. Gemmer sig på mørke steder Indtil videre foregår eftersøgningen af slangen omkring den pavillon, hvor skoletjenesten holder til. Det ligger ved ”baglågen” ud til Bejsebakkevej. Marianne Baumann fortæller dog, at hun ikke tror, slangen har bevæget sig langt. -	Vi har en forhåbning om, at den stadigvæk er i huset. Vi har før oplevet, at slanger er undsluppet, hvorefter de dukker op i et mørkt hjørne eller under nogle kasser, forklarer hun. Den køligere temperatur uden for terrariet gør, at slangen bliver sløv og går i en dvalelignende tilstand. Derudover kan den, ifølge Marianne Baumann, klare sig uden mad i månedsvis – helt op til et halvt år. Opfordring til de modige Skulle man falde over slangen i området omkring Aalborg Zoo, skal man ringe til Nordjyllands Politi på telefonnummer 114. Marianne Baumann har også en opfordring til de modige: -	Vi får nok ikke folk til det, men hvis man finder den, er den kold, så den har godt af at blive taget ind på maven for at få varmen, lyder det. Alternativt opfordrer hun til, at man lægger noget hen over slangen, så den fastholdes, indtil en medarbejder fra Aalborg Zoo når frem. Se Marianne Baumann forklare mere om den undslupne slange her:

Opsummering:
En nordamerikansk snog, som bruges i Aalborg Zoos skoletjeneste, har snoet sig ud af sit terrarie og er nu på fri fod.